**1 Ioan – llythyr am gariad.**

**1 Ioan 4 (1-3)**

*Ffrindiau annwyl, peidiwch credu pawb sy'n dweud eu bod nhw'n siarad drwy'r Ysbryd. Rhaid i chi eu profi nhw i weld os ydy beth maen nhw'n ddweud wir yn dod oddi wrth Dduw. Mae digon o broffwydi ffals o gwmpas.**2 Dyma sut mae nabod y rhai sydd ag Ysbryd Duw ganddyn nhw: Mae pob un sy'n cyffesu fod y Meseia Iesu wedi dod yn berson real o gig a gwaed yn dod oddi wrth Dduw.**3 Ond os ydy rhywun yn gwrthod cydnabod hyn am Iesu, dydy hwnnw ddim yn dod oddi wrth Dduw. Mae'r ysbryd sydd gan y person hwnnw yn dod oddi wrth elyn y Meseia. Dych chi wedi clywed ei fod yn mynd i ddod. Wel, y gwir ydy, mae e eisoes ar waith*.

..........

Adnod 1: Rydyn ni’n byw mewn byd sy’n llawn ‘scams’, yn enwedig dros y ffôn ac ar yr *Internet.* Mae miloedd o bobl yn cael eu twyllo bob blwyddyn. Mae twyllo pobl yn eitha’ hawdd felly - mae’r twyllwyr yn ymddangos yn onest a hyfryd. Petai nhw’n ymddangos yn gas neu’n ffiaidd fysa pobl ddim mor barod i’w credu. Mae’r un peth yn wir am yr athrawon sy’n dysgu anwiredd am Iesu - heddiw, a dwy fil o flynyddoedd yn ôl. Rhybuddio’r Cristnogion cynnar rhag athrawon celwyddog oedd un o brif fwriadau Ioan. Ei gyngor oedd, *Rhaid i chi eu profi nhw.*

Adnod 2: Sut mae profi os ydy rhywun yn dod oddi wrth Dduw? *Mae pob un sy'n cyffesu fod y Meseia Iesu wedi dod yn berson real o gig a gwaed yn dod oddi wrth Dduw.*

Hefyd mae’n rhaid deall yr ysgrythur, sef gair Duw yn y Beibl. Os ydy rhwybeth yn cael ei ddweud sy’n groes i Air Duw yna gallwch fod yn sicr nad yw’n dod o Dduw.

*Roedd pobl Berea yn fwy agored na'r Thesaloniaid. Roedden nhw'n gwrando'n astud ar neges Paul, ac wedyn* ***yn mynd ati i chwilio'r ysgrifau sanctaidd yn ofalus i weld a oedd y pethau roedd e'n ddweud yn wir.****(Actau17:11)*

Adnod 3: Unwaith eto mae Ioan yn rhybuddio fod gan Iesu elyn – rydyn ni wedi sôn am y diafol o’r blaen, sef prif elyn Iesu. Mae’n rhaid i Gristnogion fod yn ymwybodol na fydd bywyd yn hawdd, ac y bydd yna wrthwynebiad.

**Meddwl mwy**

**2 Corinthiaid 11: 13-15 –** I bwy mae’r ffug athrawon yn debyg?

**1 Thesaloniaid 5: 19-21**: - Pam fod rhaid i Gristnogion bwyso a mesur bob peth?